આ બાજુ રાજા ચક્રવેણનો મંત્રી સમુદ્રકિનારે બેસી કાળી ચીકણી માટીથી રાવણની લંકાની આબેહૂબ રચના કરે છે. રાવણની લંકાના પ્રવેશદ્વાર તથા અન્ય દીવાલો વગેરેની આબેહૂબ પ્રતિકૃતિ બનાવે છે. આ લંકાની પ્રતિકૃતિ અંગેની જાણ કરવા તે રાવણના દરબારમાં જાય છે. દૂતને જોઈ રાવણ ચોંકી ઊઠ્યો અને બોલ્યો, ‘કેમ, તમે પાછા શા માટે અહીં આવ્યા ?’ દૂતે કહ્યું, ‘હું આપને એક કૌતુક બતાવવા માગું છું. આપ મારી સાથે સમુદ્રતટ પર આવો.’ રાવણ ઉત્સુક થઈ સભાસદો સાથે દૂતની સાથે સમુદ્રતટ પર જાય છે.